Jayde Panayiotou se saak hervat | Netwerk24
Deur Cara-Lee Dorfling 21 April 2017 09:38
Christopher Panayiotou, vermeende baasbrein agter sy vrou Jayde se moord. Foto: Werner Hills
Jayde Panayiotou is Vrydag presies twee jaar gelede voor haar meenthuis in Port Elizabeth ontvoer.
Jayde, 'n onderwyseres van Uitenhage, se verdwyning het soos 'n veldbrand in sosiale media versprei.
Haar lyk is ná 'n uitgebreide soektog met kopskote in 'n verlate veld buite Uitenhage aangetref.
Christopher Panayiotou, Jayde se man, is etlike dae ná haar begrafnis vir haar moord in hegtenis geneem.
Die staat voer aan dat Panayiotou die baasbrein agter sy vrou se moord is.
Na bewering het Panayiotou vir Luthando Siyoni, 'n uitsmyter by sy klub, betaal om die huurmoord op Jayde te laat uitvoer.
Die verhoor het Woensdag hervat, nadat die verhoor in 2016 ná twee maande se hofsittings, onderbreek is.
'n Binneverhoor word gehou oor die toelaatbaarheid van 'n bandopname van 'n gesprek tussen Panayiotou en Siyoni, die beweerde middelman.
Woensdag het die verdediging twee polisielede, insluitende die waarnemende hoof van die polisie se eenheid vir georganiseerde misdaad in Port Elizabeth, laat sweet oor vrae rondom inligting van hul ondersoek, wat nie in hul polisiesakboeke aangeteken is nie.
Die hof het nie Donderdag vir die verhoor gesit nie en sal weer later Vrydagoggend in die hooggeregshof hervat.